FI Euroopan unionin virallinen lehti C 274/19

Valitus, jonka Euroopan komissio on tehnyt 10.8.2010 unionin yleisen tuomioistuimen (kuudes jaosto) asiassa T-237/05, Éditions Odile Jacob SAS v. komissio, 9.6.2010 antamasta tuomiosta

(Asia C-404/10 P)

()

2010/C 274/30

Oikeudenkäyntikieli: ranska

Asianosaiset

Valittaja: Euroopan komissio (asiamiehet: B. Smulders, O. Beynet ja P. Costa de Oliveira)

Muut osapuolet: Éditions Odile Jacob SAS, Lagardère SCA

Vaatimukset

— Unionin yleisen tuomioistuimen asiassa T-237/05, Éditions Odile Jacob SAS v. komissio, 9.6.2010 antama tuomio on kumottava siltä osin kuin siinä kumottiin 7.4.2005 tehty komission päätös, jolla evättiin oikeus saada tutustua tiettyihin yrityskeskittymää koskevaan valvontamenettelyyn liittyviin asiakirjoihin (asia COMP/M.2978).

— On hylättävä kumoamiskanne, jonka valituksen vastapuoli nosti yleisessä tuomioistuimessa, ja ratkaistava lopullisesti tämän valituksen kohteena olevat kysymykset.

— Valituksen vastapuoli on velvoitettava korvaamaan komissiolle sekä ensimmäisessä oikeusasteessa että tämän valituksen yhteydessä aiheutuneet oikeudenkäyntikulut.

Oikeudelliset perusteet ja pääasialliset perustelut

Komissio esittää valituksensa tueksi kaksi perustetta.

Valittaja väittää ensimmäisessä perusteessaan, että yleinen tuomioistuin tulkitsi virheellisesti asetusta (EY) N:o 1049/2001, (1) koska tulkitessaan poikkeuksia, jotka koskevat oikeutta tutustua asiakirjoihin, se ei ottanut huomioon yrityskeskittymien valvonnasta annetun neuvoston asetuksen N:o 4064/89 (2) säännöksiä. Oikeutta tutustua asiakirjoihin koskevissa yleisissä säännöissä on otettava huomioon menettelyt kilpailun alalla ja yrityksille, joita yrityskeskittymä koskee, annetut luottamuksellisuuden takeet.

Komissio katsoo toisessa perusteessaan, jossa on viisi osaa, että yleinen tuomioistuin tulkitsi virheellisesti asetuksen N:o 1049/2001 4 artiklan 2 ja 3 kohtaa, koska se katsoi, että valittajalla oli velvollisuus tutkia konkreettisesti ja erikseen kukin asiakirjoihin tutustumista koskevassa pyynnössä tarkoitettu asiakirja myös tilanteissa, jotka selvästi kuuluvat poikkeuksen alaan (ensimmäinen osa). Komissio riitauttaa myös yleisen tuomioistuimen tekemän rajoittavan tulkinnan tarkastus-, tutkinta- ja tilintarkastustoimien tarkoitusten suojaa koskevasta poikkeuksesta. Tämän tulkinnan mukaan tätä poikkeusta ei voida soveltaa sen jälkeen, kun komissio on tehnyt päätöksen yrityskeskittymän valvontaan liittyvän hallinnollisen menettelyn päättämisestä (toinen osa). Valittaja toteaa lisäksi, että yleinen tuomioistuin teki ilmeisen oikeudellisen virheen, kun se vaati yhtäältä, että komissio tutkii asiakirjat konkreettisesti ja erikseen ja kuvailee kunkin asiakirjan sisällön ja toisaalta, kun se vaati kolmansien kuulemista huolimatta siitä, että taloudellisten etujen suojaa koskevaa poikkeusta oli aivan ilmeisesti sovellettava (kolmas osa). Komissio toteaa lisäksi, että yleinen tuomioistuin on tehnyt oikeudellisen virheen, kun se kumosi komission päätöksen, jolla evättiin oikeus tutustua sisäisiin asiakirjoihin, vaikka nämä asiakirjat kuuluivat 4 artiklan 3 kohdassa tarkoitetun päätöksentekomenettelyä koskevan poikkeuksen alaan (neljäs osa). Valittaja väittää lopuksi, että edellä mainitun asetuksen 4 artiklan 6 kohtaa on tulkittu virheellisesti.

(1) Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu asetus (EY) N:o 1049/2001 (EYVL L 145, s. 43)

(2) Yrityskeskittymien valvonnasta 21.12.1989 annettu asetus N:o 4064/89 (EYVL L 395, s. 1)